  Виталий Пронин Кыӵеен адӟиське удмурт калыклэн ӵуказе нуналыз? Та ужпумъя котрес ӝӧк ортчиз Ижын Тодосчиослэн юртазы.Пумиськонын шугъясь-кытӥсь ужпумъёс ӝутэмын вал. Огез соос пӧлысь - «Удмурт кенеш» ассоциация пумысен. Люкаськемъёс огкылэ вуизы: ассоциацилэн уставаз воштонъёс пыртоно. Асьсэ мылкыдзэс веразы Ижысь «кенешчиослэн» ужамзыя но. Уноез пусйиз: «Удмурт кенешлэсь» шоркарысь ёззэ юнматоно. Соку удмуртлык но Ижын золгес шӧдӥськыны кутскоз.Кулэ-а удмурт огазеяськонъёс политикаен вырыны? Та ужпум шоры учконъёс висъяськизы. Но люкаськемъёс сюлмаськемзэс веразы: удмуртъёс кырӟан-веран котырын гинэ медаз бергалэ, кивалтон удысэ но мед кыстӥськозы, кылъёс сярысь законлэсь улонэ пыӵамзэ но чакласа мед возёзы.Тодосчиослэн юртазы радъям мукетыз котрес ӝӧк сӥземын луоз анай кылэз дышетонлы. Екатерина Николаева. Пьесаос быризы Башкортостанысь Калтасы ёросысь удмуртъёс тэк пуконэз уг тодо.Мылкыд карисьёс клубе потало, концертъёс но спектакльёс пукто. Бадӟым Кача клубен трос аръёс ӵоже кивалтӥсь Виктор Матзянов верамъя, удмуртъёс люкаськемын Кача котырысь 4 гуртэ. Котькудаз клубзы, библиотеказы, медпунктсы вань. Озьы бере, удмурт гуртъёс уз быре. Гурт хозяйствоын тыршисьёс но ӵуказе нуналлы оско.Виктор Шакирович сюлмаське удмуртлыкез утён сярысь. Бадӟым Кача клубын пӧртэм арлыдъемъёс понна ансамбльёс ужало. Ас быгатонлыкъёссэс возьматъяны ӵемысь вуыло Ижевске. Тэшкылиоссы «Кизилиос» ансамбле ветло, туэ соос улосвыл ӵошатсконын 2-тћ инты басьтӥзы. «Зангари», «Гуждор» ансамбльёссы но капчи мылкыд кузьмало.Гуртысь усточиос вашкалазэ утён сярысь но сюлмасько. Кырӟанъёссэс калык пӧлысь утчало, ӵем дыръя удмурт композиторъёслэсь «пӧрамъёссэс» сцена вылазы возьмато. Кызьы вераз Виктор Матзянов, гуртысь усточиоссы бигер кырӟанъёсты но удмурт кылэ берыктыло. Одӥгезлы ӧпкеле: Интернет шуон пыдлось гуртъёсы вуыны ӧдъям бере пиналъёслэн улон шоры учконзы воштӥськыны ӧдъяз. Нылпиосты, пе, арысь аре шуггес луэ сцена вылэ поттыны. Ярано коть, удмурт сямен вераськисьёссы уг кулэсмо. Книга лыдӟисьёссы но тырмыт на. Тужгес шуге-леке вуо клубъёсын ужасьёс, спектакльёслы дасяськыкузы. Вань удмурт пьесаос, пе, возьматэмын ни. Валентина Емельянова. Кыдёкын ке но, матын Свердловск улосысь удмуртъёслэн «Урал кенеш» огазеяськонэнызы кивалтэ Ольга Шамшиярова.Турлы интыосын уло ке но, ог-огзы доры ветло. Котькуд пумиськонзы шулдыр удмурт концертэн йылпумъяське. Екатеринбургын «Ошмес» ансамбль ужа, Верхняя Пышмаын вань удмурт культуралы сӥзем «Шудбур» клубзы, Белоярск но Каменск ёросъёсын быдэн 2 ансамбльёс ужало.- Ог-огенымы адскон понна ӧжытсэ 2 час сюреслы быдтӥськомы, - вера Ольга Тимофеевна. - «Урал кенеш» ваньзэ чакласа возе. Котькуд ужрадэз телефон пыр радъяно луэ. Соосыз пӧртэм интыосын ортчытыны тыршиськомы. Кылсярысь, Толсурмы Пышмаын вал бере, Герберез мукетаз радъяно луоз. Ог-огзылэсь кылыса, лэся, тросгес удмуртъёс котырамы кыстӥсько. «Урал кенешлэсь» сайтсэ лыдӟисьёс но тросгес луо, со пыр вань иворъёсмес вӧлмытӥськомы. Берлозэ бадӟым ужрад Каменск-Уральскийын вал: удмурт дискотека сӥземын вал 50 арессэс ортчытэмъёслы, ӝытбыт арган куара чузъяськиз.«Бускель пумиськон» ужрадазы Брангуртысь песянайёсты витё. Вуылыны дасясько Эгра ёросэ - отын ортчоз киужъёслы сӥзем фестиваль. Алнаш ёросысь крезьгурчи Ирина Денисова доры но вуттӥськыны медо.Сэпын улэ визьмо Чеберай Эграысь 1 номеро школаын 5-тӥ-6-тӥ классъёсысь удмурт нылъёс пӧлын «Чеберай» ёрос ӵошатскон ортчиз.Ужрадэз дасян борды басьтӥськиз удмурт кылъя но литературая дышетӥсьёслэн ёрос огазеяськонзы, кивалтӥсез - та школаысь ик дышетӥсь Лидия Белых.Ӵошатсконэ пыриськись сизьым нылъёс нырысь ик асэнызы тодматӥзы. Чупресэсь вылӥллям: керттӥсько, вурисько, пужыятско, крезен шудо, кырӟало-экто. Отӥяз нылъёс анай кылзы сярысь вольыт, сюлмысь потэм кылъёсын веразы. Куд-огез жаляса пусйиз, эшъёссылы телефон пыр смс удмурт букваосын келямзы уг луы шуыса.Чебераез быръён визь сынантэк но ӧз ортчы. Юанъёс сӥземын вал Кедра Митрейлэн, Афанасий Лужанинлэн творчествооссылы но Эгралэн историезлы. Вожвылъяськон зол вал Зура школаысь Валерия Агафонова но Сэп школаысь Кристина Романова куспын. Вормисе потӥз Сэпысь нылаш.Надежда Данилова. Поръёс дасясько пор шаере Ижын ортчиз пор культуралы сӥзем фестиваль. Сӥземын вал со асьмелы џыжы-выжы луись мари калыклэн нырысетӥ съездэз ортчем дырысен 95 ар тырмонлы.Ужрадэ люкаськылӥзы шаерысьтымы городъёсысь но ёросъёсысь делегациос. Вуылӥзы Марий Эл, Татарстан, Башкортостан республикаосысь, Киров улосысь куноос. Сэрттэм-пертчем ужпумъёс пӧлын валтӥсьёсыз герӟаськемын вал пор культураез но кылэз азинтонэн.Удмуртиысь поръёс туннэ шаерамы улӥсь 100-лэсь трос мукет выжы калыкъёсын артэ йыгмыт вамышто. Кылдытэмын калык огазеяськонзы. Таин ӵош нимысьтыз ужало на пор егитъёслэн «Ужара» но пор нылкышноослэн «Ава шум» огазеяськонъёссы.Пленуме пыриськемъёс, та нуналлы тужгес сюлмаськытӥсь но шумпоттӥсь ужпумъёсты сэрттэм-пертчем сяна, бырйизы пор калыклэн 9-тӥ съездаз делегатъёсты. Ортчоз со Марий Эл Республикалэн шоркараз, Йошкар-Олаын, 18-тӥ-21-тӥ апреле.Элина Кумачёва. Теги: Бускельёсмыдорын Гербер Интернет Удмурткенеш Эгра  